**План-канспект урока беларускай літаратуры ў 10 класе**

**Тэма:** “Вобразная сімволіка рамана У.Караткевіча “Каласы пад сярпом тваім”

**Мэта ўрока:** аналіз і асэнсаванне вобразаў-сімвалаў рамана У.Караткевіча “Каласы пад сярпом тваім”

**Задачы для вучняў:**

вучыцца знаходзіць у мастацкім творы вобразы-сімвалы, вызначаць іх ролю;

развіваць асацыятыўнае мысленне, здольнасць бачыць сувязь паміж вобразамі-сімваламі і ідэйнай скіраванасцю твора.

**Абсталяванне:** партрэты У.Караткевіча і К.Каліноўскага, запаленыя свечкі.

**Тып урока:** абагульняючы ўрок з выкарыстаннем элементаў тэхналогіі праблемнага навучання і тэхналогіі поўнага засваення.

**ХОД УРОКА**

**ЭПІГРАФ**

Геніяльным з’яўляецца толькі такі твор, які адначасова ўяўляе сабой сімвал і дакладнае ўвасабленне рэчаіснасці.

Гі дэ Мапасан

“Справа была ў тым, што праз лісце густа-зялёнай яблыні з залатымі пладамі глядзеў такі далягляд, якога не бывае на зямлі, далягляд невядомай блакітнай краіны, у якую спакойна і ўпэўнена крочылі чалавек і белы конь”

( У. Караткевіч “Каласы пад сярпом тваім”)

**Арганізацыйна-матывацыйны этап.**

1.Выразнае і эмацыянальнае прачытанне настаўнікам (на памяць )лірычнага адступлення з рамана У.Караткевіча “Каласы пад сярпом тваім”:

**“Нечапаны аркуш паперы ляжаў на стале.За вокнамі вялізнага пакоя стаяў цёплы і цёмны вечар канца сакавіка. Позні вечар быў у садзе за двума вокнамі; позні вечар быў і на ціхай вуліцы за іншымі вокнамі.**

**І раптам за вокнамі з’явіліся агні.Спачатку адзін, потым два, потым маленькае, як стажары, сузор’е,потым два сузор’і, тры, пяць, дзесяць.**

(Чытаючы,настаўнік запальвае свечкі). **Яны рухаліся вуліцай, здалёк і паўз мяне. Я не ведаў, што гэта такое, я проста бачыў, што гэта ўначы людзі нясуць агонь. Так, як вынес яго калісьці на сходы чалавек у белай сарочцы, з мужным і горкім тварам…”**

**2.Вызначэнне тэмы, пастаноўка задач урока:**

**Настаўнік.** Агонь… Яшчэ са старажытнай міфалогіі нам вядома, што вобраз агоню мае сімвалічнае значэнне. Давайце ўспомнім міф пра Праметэя і скажам, што ў гэтым міфе сімвалізуе агонь.

(Паведамленне загадзя падрыхтаванага вучня класа пра міфалагічны вобраз Праметэя. Вучні робяць вывады, што агонь—гэта сімвал жыцця, ведаў, вызвалення, свабоды…)

**Настаўнік.** На пачатку ўрока, дзеці, вы праслухалі лірычнае адступленне з другой кнігі рамана У.Караткевіча “Каласы пад сярпом тваім”, дзе вобраз агню таксама мае яўнае сімвалічнае значэнне. І сёння мы будзем гаварыць з вамі ўвогуле пра вобразную сімволіку гэтага твора.

(Вучні запісваюць у сшыткі тэму ўрока, якая зараней запісана на дошцы).

**--Як вы лічыце, выкананне якіх задач нам патрэбна дасягнуць на ўроку?**

(Вучні спрабуюць самастойна сфармуляваць задачы ўрока)

1.Адшукаць у рамане вобразы-сімвалы.

2.Вызначыць іх сімвалічнае значэнне.

3.Паказаць, якая роля ім належыць у творы.

**--Што ж такое вобраз-сімвал? Давайце яшчэ раз глянем,як гэты тэрмін падаецца ў літаратуразнаўчым слоўніку?**

(Вызначэнне тэрміна “вобраз-сімвал” загадзя запісваецца на дошцы. Вучні робяць адпаведны запіс ў сшытках).

***Сімвал( у перакладзе з грэч. мовы—умоўны знак)—прыём мастацкага паказу, а таксама адзін з тропаў, умоўнае абазначэнне з’явы праз вобраз, які нечым нагадвае гэтую з’яву.***

**Настаўнік.**І каб яшчэ лепш зразумець, глыбей усвядоміць сутнасць вобраза- сімвала, давайце паспрабуем з вамі, выкарыстоўваючы прынцып складання акраверша, скласці акраслова.

(Вучні запісваюць слова “сімвал”па вертыкалі, затым запісваюць магчымыя асацыятыўныя вызначэнні гэтага слова так, каб кожная новая асацыяцыя пачыналася з кожнай наступнай літары слова. Работа праводзіцца ў парах. Затым адбываецца аргументаванае каменціраванне запісаў).

**С**—слова, сэнс

**І**— іншасказанне, ідэя

**М**— мастацкая дэталь, метафарычнасць, мысленне

**В**—вобраз, вымысел

**А**-- асацыяцыі, алегорыя

**Л**—лаканічнасць, лагічнасць

***Вывады:*** Ітак, мы можам сказаць, што ў мастацкім творы **сімвал**—гэта **слова,** якое называе нейкі **вобраз**, праз які **метафарычна, у іншасказальнай,** **алегарычнай** форме абазначаецца нейкая з’ява, што нечым нагадвае гэты вобраз, **асацыіруецца** з ім. Паколькі гэта звычайна толькі адно слова, адзін вобраз, то у ім вельмі **лаканічна і лагічна** закладзены нейкі глыбокі **сэнс**, які працуе на **ідэю** твора. Аўтарскую ідэю, таму што у мастацкім творы кожны **сімвал—**гэта аўтарскі **вымысел**,адлюстраванне **аўтарскага мыслення.**

**3.Аперацыйна-выканаўчы этап.**

**Настаўнік.**А зараз папрацуем непасрэдна з вобразнай сімволікай рамана “Каласы пад сярпом тваім”.

(Кожнай групе прапануюцца заданні на картках у выглядзе табліцы.Выкарыстоўваючы прыведзеныя ў табліцы цытаты, кожная група вызначае свой вобраз-сімвал і раскрывае яго сімвалічнае значэнне).

**1-ая група**

|  |  |  |
| --- | --- | --- |
| Вобраз-сімвал | Цытаты(эпізоды)з тэксту | Сімвалічнасць вобраза |
|  | 1.Пан Юры падаў знак музыкам, і тыя грымнулі нейкую ўрачыста-сумную мелодыю.  --Прыгонны капельмайстар Вежы напісаў,--сказаў Раўбічу бацька.—Спецыяльна на гэты дзень…  **А музыка грала. З нейкай гордай прыхаванай сілай. Ці то шумеў сітняг на бясконцых балотах, ці то чуўся ў цемры стомлена мужны крок тысяч ног?** Ён перарываўся часам, каб даць месца чамусьці змрочнаму і цяжкаму, а потым зноў гучаў.  …  --Назва?—спытаў Раўбіч адрывіста.  --“Курганная шыпшына”,--адказаў бацька.—Бадай, ці не надта змрочна для такога дня. Але Вежа настойваў.  --Правільна зрабіў Вежа,-- пасля паўзы сказаў Раўбіч.  2.Тады ён успомніў пра рэч,якую трымаў у руцэ, і разняў кулак. На далоні ляжаў дзіцячы жалезны медальён,зроблены ў той жа манеры, што і бранзалет старога Раўбіча. Маленькі медальён са стылізаванай шыпшынай і коннікам.  3. З месяц яны прыглядаліся да Алеся, а потым Грыма зайшоў да яго і сказаў, што яны складаюць адну грамаду, што **гэтая грамада ставіць сваёй мэтай выхаванне карысных** **людзей** і што яны прапануюць Алесю стаць іхнім таварышам, калі ён таго захоча.  Алесь згадзіўся, і яны ўрачыста прынялі яго пятым членам у “Братэрства чартапалоху і шыпшыны”. |  |

**2-ая група**

|  |  |  |
| --- | --- | --- |
| Вобраз-сімвал | Цытаты(эпізоды) з тэксту | Сімвалічнасць вобраза |
|  | 1.Дняпро цячэ між высокіх берагоў спакойна і ўпэўнена, вымываючы з-пад адхонаў пясок, адкрываючы часам для вачэй чалавечых тое, што сам жа раней схаваў ад іх: наздраватыя вапнякі, чырвоныя з ліловым адценнем пліткі жалезняку і векавечныя, варажскіх часоў, дубы.І калі бачыш на водмелі напаўзанесенае пяском мокраебервяно—адразу становіцца зразумела, адкуль узяў народ паданне пра волатаў, што спяць, засыпаныя жвірам…пакуль не прыйдзе час вялікай бяды і пакуль іх не пакліча народ.  2.Дзедавы вочы глядзелі ў сіняе неба, у якім магутна распасціраўся безліччу галін волат-дуб. Галіны пагойдваліся, нібы сам купал неба велічна гойдаўся на іх. Кроў зямлі цякла ў жылах дуба. А кара была шурпатая , як мужыцкія рукі. А галін было-- не злічыць. |  |

**3-яя група**

|  |  |  |
| --- | --- | --- |
| Вобраз-сімвал | Цытаты(эпізоды) з тэксту | Сімвалічнасць вобраза |
|  | 1.-Помні, усё жыццё ты будзеш піць ваду з Дняпра і абмываць гэтай вадой сваіх нованароджаных. І адабраць гэта ў цябе не можа ні чалавек, ні бог, ні д’ябал. Адна смерць.  2.І гэта неяк страшнавата наблізіла яго, Алеся, да ўсіх людзей, нават да тых, чые курганы стаяць вось ужо колькі стагоддзяў па берагах вялікай ракі.  3. “Ухіляюся табе, рэчачка,-- сказаў Кагут.—Бяжы сабе ды бяжы…Рэчка ты мая, рэчанька. Залаценькая ты мая. Бяжы сабе ды бяжы. Нясі сабе ды нясі.” Ёнзвяртаўся цяпер да ракі, як роўны да роўнага.Цяпер перад абодвума была вечнасць.  4.Назва першай кнігі рамана “Выйсце крыніц”  5. “Родная зямля—гэта крыніцы” |  |

**4-ая група**

|  |  |  |
| --- | --- | --- |
| Вобраз-сімвал | Цытаты(эпізоды) з тэксту | Сімвалічнасць вобраза |
|  | 1.Але галоўнае—мора!  Гэта тое самае мора, у якое ўпадае мой Дняпро.  …  Мы нясём у гэтае мора ўсё добрае і злое, што мы бачылі, мы нясём у яго сваё жыццё, нават больш—сваю душу.  І кожны ўпадае па-свойму. Адна рака здаўна-давён ведае, у якое мора яна плыве, другая—з цяжкасцю прабівае сабе шлях. Адна бачыць мора з самых сваіх вытокаў, другая—пакутліва і доўга, вельмі доўга шукае яго. Трэцяя губляецца ў пясках, перасыхае і гіне, так і не заўважаючы марскіх хваль. А чацвёртая нечакана, яшчэ за хвіліну не ведаючы нічога, падае ў яго, як струменьчык вады ў сердалікавую бухту.  …  Наперадзе, вядома, яшчэ скалы, у якіх трэба пратачыць сабе дарогу, пяскі, у якіх трэба не высахнуць, зграбныя, як дзяўчаты, вербы, карані якіх трэба напаіць, і палі сеч, з якіх трэба літасціва змыць кроў.  2.Яму так будзе лягчэй. І нясцерпна больш цяжка. Бо, пабачыўшы мора, чалавек перастае быць дзіцем, чалавек робіцца чалавекам.  3.“Свет не стаіцьна месцы…ёсць у ім і стаячая вада , і плынь. Першая гніе і робіцца балотам, другая—з крыніцы робіцца ручаінай, ракою, морам, аблокамі”. |  |

**5-ая група**

|  |  |  |
| --- | --- | --- |
| Вобраз-сімвал | Цытаты(эпізоды)з тэксту | Сімвалічнасць вобраза |
|  | 1.Назва рамана “Каласы пад сярпом тваім”  2.На баку цэнтральнага каменя быў выбіты няўмела парушаны ва ўсіх прапорцыях вобраз добрага пастыра, які нясе на плячах агнца.  …  —Сорак. Гэта тыя, што былі да нас, і мы, і тыя, што яшчэ будуць. І кожнаму наступнаму цяжэй, бо ён нясе большы цяжар. Будуць і тыя, каму зробіцца нясцерпна цяжка, і я малюся Богу, каб гэта не быў ты. Таму што ніхто не пазбегне.  …  А цяпер паглядзі: на другой грані яшчэ больш старыя рысы.Гэты маладзік—гэта серп, а гэтыя калматыя трысцінкі—каласы. Хто будзе жаць, аб гэтым маўчаць гады і маўчаць стагоддзі…  3.Бедныя, бедныя людзі! Як каласы, як травы пад сярпом тваім, грубая сіла. Ну што ж, калі твая “неабходнасць” не можа даць ім палёгкі, і волі, і шчасця—тым лепей. Тады па сваёй “неабходнасці” яны стануць каласамі пад сярпом волі, радзімы, паўстання, бітвы, каласамі,якія памруць, магчыма,але памруць, каб вырасла новая рунь. |  |

**6-ая група**

|  |  |  |
| --- | --- | --- |
| Вобраз-сімвал | Цытаты(эпізоды) з тэксту | Сімвалічнасць вобраза |
|  | 1.Не спявалі яшчэ і пеўні,  Як кабыла глыбока ўздыхнула:  Мокры, цёплы белы жарэбчык  Мякка лёг у Міколавы рукі.  Аж да поўдня чакаў Мікола,  А пасля ён пагнаў худобу,  І за ёй жарабятка пабегла.  2.—Ведаеш, я аднойчы, яшчэ дзіцем, сасніў дзівосны сон. Разумееш, была ноч і туман. І коні. Белыя, дзівоснай прыгажосці. Я ляжаў ля згаслага вогнішча, а коні схілялі галовы і дыхалі цёпла. А паміж коней стаяла мокрае жарабятка. Снежнае ўсё, а хвост смешны, тоўсты… І туман збягае, а ўсюды белыя коні.  3.—Мантэнья,-- сказаў бацька,-- славуты італьянскі мастак.  Пейзаж праглядаўся праз галіны высокай яблыні з залацістымі пладамі. А пад дрэвамі ішоў кудысь малады чалавек і вёў за аброць белага каня.  …  Ах, як не адступаў ад Алеся ўсе гэтыя дні белы конь! І ўсё гэта было як сон. І вось цяпер ён сам, сам Алесь, ішоў з белым канём у нейкую блакітную далячынь. |  |

**Настаўнік.** Давайце звернемся да эпіграфа да нашага ўрока.

(Зачытваецца цытата з рамана У.Караткевіча “Каласы пад сярпом тваім”).

**--Як вы разумееце галоўную думку гэтых радкоў?**

(Вучні прыходяць да вываду, што ў гэтых радках зашыфравана мара любімага героя У.Караткевіча Алеся Загорскага аб свабоднай Бацькаўшчыне).

(Настаўнік выразна і эмацыянальна чытае другую частку лірычнага адступлення з рамана У.Караткевіча “Каласы пад сярпом тваім”, зноў запальваюцца свечкі).

**“Людзі ішлі, ішлі, прыкрываючы далонямі цёплыя агеньчыкі свечак, якія мог згасіць нават слабы подых ночы. І ўсё ж яны ішлі за першымі, і далоні ў іх былі ружовыя, таму што іх наскрозь прасвечваў агонь. І кожны агеньчык быў слабы, але разам яны стваралі зарыва, якое пераможна плыло ў ноч…І я помню іх, людзей, што ішлі , прыкрываючы жывымі, цёплымі далонямі агонь. Помню.”**

**Настаўнік.**На пачатку ўрока мы сказалі, што вобраз агню з’яўляецца сімвалам ведаў, вызвалення, свабоды. Што сімвалізуе агонь у прачытаным урыўку з рамана У.Караткевіча “Каласы пад сярпом тваім”?

(Сімвал барацьбы за свабоду Бацькаўшчыны і сімвал памяці паўстанцаў 1863-1864 гг.,людзей, жыццё якіх было няспынным гарэннем).

**--Якая ж роля належыць у рамане вобразам сімвалам?**

**Вывады:**

1)вобразы-сімвалы дапамагаюць асэнсаваць ідэйную скіраванасць твора. У рамане гучыць ідэя сацыяльнага і нацыянальнага адраджэння, барацьбы за незалежнасць краю, пошукі свайго адметнага шляху ў жыцці, усведамленне сваёй самабытнасці.

2)вобразы-сімвалы сведчаць аб асаблівасцях творчага мыслення пісьменніка.

**Рэфлексія**.(Зачытваецца выказванне Гі дэ Мапасана)

**--Ці можам мы , сыходзячы з выказвання вядомага французскага пісьменніка Гі дэ Мапасана ,назваць раман У.Караткевіча “Каласы пад сярпом тваім” геніяльным?**

**Дамашняе заданне.** Падрыхтавацца да напісання кантрольнага сачынення па рамане У.Караткевіча “Каласы пад сярпом тваім”.